KAPU KIA 12
Aweyi Olenda Kadila se Nkundi a Nzambi?
1, 2. Aki nani bakala akundi a Yave?
NKIA muntu olenda sola kakala nkundi aku? Nanga osola muntu ona ozolanga. Oyangalalanga kala yandi vamosi, yandi mpe oyangalalanga kala yaku vamosi. Ovuidi fu yambote ina otoma yangalelanga.
2 Yave wa Nzambi osolanga wantu mu kala se akundi andi. Kasikil’owu, Abarayama wakala mosi muna akundi a Yave. (Yesaya 41:8; Yakobo 2:23) Yave wazolanga mpe Davidi. Wavova mu kuma kia Davidi vo “ona ntim’ame uyangalele.” (Mavangu 13:22) Daniele wa ngunza ‘watoma zolakana kwa Nzambi.’—Daniele 9:23.
3. Ekuma Abarayama, Davidi ye Daniele bakitukila akundi a Yave?
3 Ekuma Abarayama, Davidi ye Daniele bakitukila akundi a Yave? Yave wavovesa Abarayama vo: “Owididi ndingame.” (Etuku 22:18) Yave okitukanga nkundi a awana bekunlemvokelanga kuna lembama kwawonso. Kana nkutu zula kiamvimba balenda kwau kituka akundi andi. Yave wavovesa zula kia Isaele vo: “Nuwa nding’ame, omono nkala Nzambi eno, oyeno nukala nkangu ame.” (Yeremiya 7:23) Ngeye mpe olenda kala nkundi a Yave avo unlemvokele.
YAVE OTANINANGA AKUNDI ANDI
4, 5. Aweyi Yave ketaninanga akundi andi?
4 Nkand’a Nzambi uvovanga vo Yave ovavanga e mpila ya ‘songela nkum’andi mu kuma ki’awana bena yo ntim’asikila oku kena.’ (2 Tusansu 16:9) Muna Nkunga 32:8, Yave osianga nsilu kwa akundi andi vo: “Ikulonga yo kusonga nzil’okwenda: Ikulongesela, yo kusia meso.”
5 Vena ye mbeni a nkuma ozolele kutusima twalembi kala akundi a Nzambi. Kansi Yave ozolele kututanina. (Tanga Nkunga 55:22.) Wau vo tu akundi a Yave, tukunsadilanga ye nsi a ntima yawonso. Tusonganga e kwikizi kwa Yave kana nkutu muna ntangw’a mpasi. Tuna ye vuvu kiau akimosi yo ntozi a nkunga ona wasoneka mu kuma kia Yave vo: “Wau vo oku koko kwame kwalunene i kena, kinikunwa ko.” (Nkunga 16:8; 63:8) Aweyi Satana kevavilanga kutusima twalembi kala akundi a Nzambi?
MPAKA ZAFILA SATANA
6. Adieyi Satana kavova mu kuma kia wantu?
6 Muna Kapu kia 11 twalongokele vo Satana wafidisa Yave e mpaka yo kunyikila vo mvuni ye ke nkwa unsongi ko muna lembi yambula vo Adami yo Eva babaka nzengo yau kibeni muna edi diambote ye edi diambi. O nkand’a Yobi muna Nkand’a Nzambi ukutulonganga mpe vo Satana wafidisa e mpaka kwa awana bazolele kituka akundi a Nzambi. Satana wavova vo wantu awaya besadilanga Nzambi mu vua kina bazolele, kansi ke mu sia ko vo zola bekunzolanga. Satana wavova nkutu vo olenda vukumuna konso muntu kayambula sadila Nzambi. Yambula twazaya mana tulenda longoka muna zingu kia Yobi ye una Yave kantanina.
7, 8. (a) Aweyi Yave kabadikilanga Yobi? (b) Adieyi Satana kavova mu kuma kia Yobi?
7 Nani i Yobi? Muntu ambote kakala, ona wazinga ova nza se vioka mvu 3.600. Yave wavova vo muna kolo kiakina ke vakala muntu ko ova nza wakala nze yandi. Yobi wavuminanga Nzambi ye wamenganga o bi. (Yobi 1:8) Elo, Yobi nkundi a Yave kikilu kakala.
8 Satana wavova vo Yobi wasadilanga Nzambi mu kuma kia loko. Satana wavovesa Yave vo: ‘Oyandi ye nzo andi ye lekwa yawonso kena yau, kuzietese yo lumbu ko e? Osambwidi salu kia moko mandi, o vua kwandi kuwokele muna nsi. Lambula kaka o koko, waviakana yawonso kena yau, ozevo okuyambula vana ndose aku.’—Yobi 1:10, 11.
9. Adieyi Yave kayambula vo Satana kavanga?
9 Satana wavova vo Yobi wasadilanga Yave mu vua kaka kina kazolele. Satana wavova mpe vo kele vo Yobi otontelo, oyambula sadila Yave. Yave katambulwila mvovo mia Satana ko, kansi wamvana o nswa wa tonta Yobi mu zaya kana vo kikundi kiandi yo Yave mu zola kwa kieleka kiatukanga.
SATANA WATONTA YOBI
10. Aweyi Satana katontela Yobi? Adieyi Yobi kavanga?
10 Diantete, Satana wavonda e bulu yawonso ya Yobi. I bosi Satana wavonda selo ya Yobi. Yobi wavidisa lekwa yandi yawonso. Muna lutonto lwansuka, Satana wavonda wan’a kumi a Yobi muna tembwa kiangolo. Kansi, Yobi wasikila ye kwikizi muna Yave. “Muna mama mawonso o Yobi kasumukini ko, ngatu yikila Nzambi o uzowa.”—Yobi 1:12-19, 22.
11. (a) Adieyi diaka Satana kavanga kwa Yobi? (b) Adieyi Yobi kavanga?
11 Satana ke diau kaka ko kavanga. Wafidisa Nzambi mpaka mu vova vo: ‘Viakana visi yandi ye nitu, ozevo okuyambula vana ndose aku.’ Satana wayelesa Yobi kimbevo kiampasi. (Yobi 2:5, 7) Kansi, Yobi wasikila ye kwikizi muna Yave. Wavova vo: “Yavana mfwa kikatula ziku kiame oku ngina ko.”—Yobi 27:5.
12. Aweyi Yobi kasongela vo Satana mvuni?
12 Yobi kazaya diambu ko mu kuma kia mfundu mia Satana ngatu zaya ekuma kamwenanga e mpasi zayingi. Wayindula vo Yave wamwesanga e mpasi. (Yobi 6:4; 16:11-14) Kansi, kana una vo i wau, Yobi wasikila ye kwikizi muna Yave. Owau ke vakala diaka ye lukatikisu ko vo Yobi ke nkwa loko ko. E kikundi kiandi yo Nzambi mu zola kiatukanga. E mfundu miawonso mia Satana mialuvunu miakala.
13. E kwikizi kia Yobi nkia nluta kiatwasa?
13 Kana una vo Yobi kazaya ko dina diavangamanga kuna zulu, wasikila ye kwikizi muna Nzambi yo songa vo Satana muntu ambi. Yave wasenda e kwikizi kia Yobi.—Yobi 42:12-17.
AWEYI O SATANA KEKATIKISILANGA KWIKIZI KIAKU?
14, 15. Adieyi Satana kavova mu kuma kia wantu awonso?
14 Olenda longoka diambu diamfunu muna dina diabwila Yobi. O unu Satana ovovanga vo tusadilanga Yave mu vua ina tuzolele. Muna Yobi 2:4 Satana wavova vo: “Nkanda mu nkanda, yawonso kena yau o muntu i kevanina muna moyo andi.” Satana edi kazola vova vo wantu awonso akwa loko, ke Yobi kaka ko. Vioka mvu miayingi vava Yobi kafwa, Satana wakwamanana telamena Yave yo katikisa e kwikizi kia selo yandi. Kasikil’owu, Muna Ngana 27:11 tutanganga vo: “Lungalala, e mwan’ame, wamwesa ntim’ame e kiese, Yavana mvutu kwa ndion’okunsemba [yovo kundevola].”
15 Olenda sola lemvokela Yave yo kala nkundi andi akwikizi yo songa vo Satana mvuni. Kana nkutu divava vo wavanga e nsobani muna zingu kiaku muna kituka nkundi a Nzambi, i nzengo zambote olenda baka. E nzengo zazi, zamfunu kikilu. Satana ovovanga vo kusikila ye kwikizi ko muna Nzambi avo owananene ye diambu diampasi. Satana ovavanga kutuvukumuna twayambula e kwikizi kieto muna Nzambi. Mu nkia mpila?
16. (a) Nkia ndekwa kesadilanga Satana muna kutuvukumuna twalembi sadila Yave? (b) Aweyi Nkadi ampemba kevavilanga kuvukumuna walembi sadila Yave?
16 Satana osadilanga e ndekwa za mpila mu mpila mu vava fwasa kikundi kieto yo Nzambi. Satana ozietanga nze “nkosi ankwiti, kenda vavi ndiona kevempola.” (1 Petelo 5:8) Muna kuma kiaki, kusalukwa dio ko vava akundi, yitu yovo akaka bevavanga kusima wayambula longoka Nkand’a Nzambi yo vanga oma mansongi. Olenda kuyimwena nze ngeye obangikwanga. * (Yoane 15:19, 20) Satana yandi kibeni ‘okuyikitulanga se mbasi a ntemo.’ Muna kuma kiaki, ovavanga kutuvukumuna twakolamena Yave. (2 Korinto 11:14) E ndekwa zakaka kesadilanga Satana mu vava kutuvukumuna twayambula sadila Yave, i kutufila twayindula vo ke twafwana ko mu sadila Nzambi.—Ngana 24:10.
LEMVOKELA NKANIKINU MIA YAVE
17. Ekuma tulemvokelanga Yave?
17 Vava tulemvokelanga Yave tusonganga vo Satana mvuni. Nki kilenda kutusadisa mu songa lemvo? Nkand’a Nzambi uvovanga vo: ‘Zolanga Yave wa Nzambi aku yamuna nsi a ntim’aku yawonso yo muna fulumwinu kiaku kiawonso, yo mun’efuka diaku diawonso.’ (Nsiku 6:5) Tulemvokelanga Yave kadi zola tukunzolanga. Ekolo o zola kweto muna Yave kuwokelanga, tukalanga yo luzolo lwa vanga konso diambu kekutulombanga. Yoane wa ntumwa wasoneka vo: “I yau yiyi e nsas’a nzola muna Nzambi, twalunda nkanikinu miandi; e nkanikinu miandi ke miampasi ko.”—1 Yoane 5:3.
18, 19. (a) Nkia maka mambu Yave kekutuvovesanga vo mambi? (b) Aweyi tuzayidi wo vo Yave kekutulombanga dina katulendi vanga ko?
18 Nkia maka mambu Yave kekutuvovesanga vo mambi? Vena ye yaka nona muna babu kina yo ntu a diambu, “ Menga Mana Yave Kemenganga.” Kuna lubantiku, olenda yindula vo e maka muna mambu mama ke mambi kwandi ko. Kansi, vava otanga e sono ya Nkand’a Nzambi yo toma yo badika, obakula o mfunu wa lemvokela nsiku mia Yave. Nanga olenda bakula mpe vo vena ye maka mambu ofwete soba muna zingu kiaku. Ezak’e ntangwa dilenda kala diampasi mu soba. Kansi, avo ovangidi e nsobani zazi, okala yo luvuvamu ye kiese kitukanga muna kala nkundi a ziku a Nzambi. (Yesaya 48:17, 18) Aweyi tuzayidi wo vo ke diampasi ko mu vanga e nsobani zazi?
19 Yave kekutulombanga dina katulendi vanga ko. (Nsiku 30:11-14) Nze nkundi akieleka, otomene kutuzaya ke mu yeto kibeni ko. Ozeye e ngolo ye lutovoko lweto. (Nkunga 103:14) Paulu wa ntumwa watukasakesa vo: “Nzambi nkwa kwikizi, ke yambula ko vo nwatontwa e ntontwa ina ke nulendi zizidila ko, kansi kumosi ye ntonta, oteta mpe nzila kimana nwalenda yo zizidila.” (1 Korinto 10:13) Tulenda kala ye ziku vo Yave okutuvana o nkuma ntangwa zawonso mu vanga edi diambote. Okuvana “ulolo wa nkuma” muna kusadisa wazizidila e mambu mampasi. (2 Korinto 4:7) Vava katambula lusadisu lwa Yave muna ntangw’a mpasi, Paulu wavova vo: “Muna mambu mawonso ngina ye nkuma muna ndiona okunkumikanga.”—Filipi 4:13.
ZOLANGA MANA NZAMBI KEZOLANGA
20. Nkia fu ya Yave ofwete tanginina? Ekuma?
20 Avo tuzolele kala akundi a Yave, mayingi tufwete vanga ke yambula kaka ko mana Yave kebadikilanga vo mambi. (Roma 12:9) Akundi a Nzambi bezolanga mana kezolanga. Wantu awaya beyikwanga muna Nkunga 15:1-5. (Tanga.) Akundi a Yave betangininanga e fu yandi yo songa “zola, kiese, luvuvamu, luzindalalu, walakazi, wete, lukwikilu, lulembamu, volo.”—Ngalatia 5:22, 23.
21. Aweyi olenda zayila e fu ina Nzambi kezolanga?
21 Aweyi olenda songela e fu yayi yambote? Ofwete zaya mana Yave kezolanga muna tanganga yo longoka Nkand’a Nzambi lumbu yawonso. (Yesaya 30:20, 21) Ekolo ovanga wo, o zola kwaku muna Yave kuwokela yo kufila mu kunlemvokela.
22. Nkia nluta ovua avo olemvokele Yave?
22 E nsobani olenda vanga muna zingu kiaku zilenda tezaneswa yo katula e mvuatu miankulu yo vuata emi miampa. Nkand’a Nzambi uvovanga vo ofwete “katula kiwuntu kiankulu” yo vuata “kiwuntu kiampa.” (Kolosai 3:9, 10) Kana una vo diampasi mu vanga wo, vava tuvanganga e nsobani zazi yo lemvokela Yave, okutusianga o nsilu wa kutuvana “nsendo ayingi.” (Nkunga 19:11) Muna kuma kiaki, baka nzengo za lemvokela Yave yo songa vo Satana mvuni. Sadila Yave ke mu kuma kia nsendo ko otambula, kansi mu kuma kia zola kwaku muna yandi. Avo ovangidi wo, okala nkundi akieleka a Nzambi.
^ tini. 16 Ediadi ke disongele ko vo Satana osadilanga awana bevavanga kuvukumuna wayambula longoka Nkand’a Nzambi. Kansi, Satana i “nzambi a tandu kiaki,” e ‘nza yawonso mu wisa kiandi ina.’ Muna kuma kiaki, ke diasivi ko vava wantu akaka bevavanga kutuvukumuna twalembi sadila Yave.—2 Korinto 4:4; 1 Yoane 5:19.
mri_Latn lua_Latn wol_Latn kon_Latn kon_Latn umb_Latn umb_Latn pag_Latn pag_Latn kon_Latn kon_Latn nya_Latn kmb_Latn kon_Latn kon_Latn kon_Latn kon_Latn umb_Latn kon_Latn kon_Latn kon_Latn kon_Latn kon_Latn kon_Latn umb_Latn kon_Latn mri_Latn kon_Latn kmb_Latn kmb_Latn kon_Latn kon_Latn kon_Latn kon_Latn kmb_Latn sna_Latn kon_Latn tso_Latn kon_Latn kon_Latn kon_Latn kon_Latn kon_Latn kon_Latn kon_Latn sna_Latn kon_Latn kon_Latn